Atmosfera politike në Kongresin amerikan në kohë vendimesh kyçe
Së shpejti, ligjvënësit do të shqyrtojnë ngritjen e tavanit të borxhit, që SHBA të mund të përmbushin detyrimet e deritanishme
Në javët në vijim, Kongresi amerikan do të shqyrtojë çështjen e tavanit të borxhit në mënyrë që Shtetet e Bashkuara të mund të vazhdojnë të marrin hua për të shlyer borxhin kombëtar, që së shpejti pritet të kalojë 14 trilion dollarët. Siç njofton korrespodenti i Zërit të Amerikës, Xhim Mallon, debati mbi ngritjen e tavanit të borxhit zhvillohet në mes të një atmosfere politike të polarizuar këtu në Uashington. Votimi mbi tavanin e borxhit do të jetë një përballje e rëndësishme politike me ndërlikime kombëtare dhe ndërkombëtare. Sekretari amerikan i Thesarit Timothi Gajtnër thotë se dështimi për të shtuar kufirin e borxhit do të bëjë që Shtetet e Bashkuara të mund të mos paguajnë kreditë. Kryetari i Komisionit të Senatit për Buxhetin, demokrati Kent Konrad, foli për programin televiziv “Fox News Sunday”: Shumë republikanë e kundërshtojnë ngritjen e tavanit të borxhit, duke argumentuar se kjo është koha për të detyruar Shtetet e Bashkuara që të ndalojnë atë që ata e shohin si cikël shpenzimesh dhe huamarrjesh të tepruara. Ata thonë se çdo përpjekje për të ngritu kufirin e borxhit duhet të lidhet me shkurtime të thella buxhetore. Disa nga këta republikanë fituan mbështetjen e aktivistëve të lëvizjes “Tea Party” në zgjedhjet për Kongres të vitit të kaluar. Tani mbështetësit e lëvizjes “Tea Party” po kërkojnë që ligjvënësit të mbajnë fjalën e tyre për një qeveri më të vogël ose të përballen me zemërimin e tyre në zgjedhjet e ardhshme. Analistët politikë thonë se e gjithë kjo ka çuar në një mjedis politik tepër partiak në Uashington. Ish senatori Bob Benet thotë se i njeh shumë mirë rrethana të tilla: Zoti Benet është republikan, i cili humbi ndaj kundërshtarëve më konservatorë brenda partisë ndërsa kandidonte për mandatin e katërt si senator i shtetit Jutah. Atmosfera partiake që po përshkon Uashingtonin mund t’ua vështirësojë republikanëve dhe demokratëve arritjen e një kompromisi, jo vetëm rreth ngritjes së kufirit të borxhit, por edhe në gjetjen e gjuhës së përbashkët mbi buxhetin federal për vitin e ardhshëm. Majki Eduards, ish-përfaqësues republikan nga Oklahoma, është veteran i betejave partiake në Uashington. Ai doli në pension pas zgjedhjeve të vitit 1992 dhe ka kaluar disa vjet në qarqe akademike, përfshirë edhe detyrën e tij të tanishme në Institutin Aspen këtu në Uashington. Megjithë ndasitë partiake dhe humbjen e tij vitin e kaluar, ish-senatori Benet thotë se shpreson që të dyja palët të arrijnë marrëveshje mbi rritjen e tavanit të borxhit. Por optimizmi i zotit Benet duket se nuk përkon me anketat e fundit të opinionit publik që tregojnë se rreth 70 për qind e amerikanëve besojnë se Shtetet e Bashkuara janë në rrugën e gabuar dhe gati dy të tretat besojnë se vendi po përjeton rënie. Anëtarët e Kongresit kthehen në Uashington javën e ardhshme, pas një pushimi dyjavor. Gjatë asaj kohe, shumë ligjvënës do të kenë zhvilluar takime me votuesit dhe të kenë dëgjuar shumë për tavanin e borxhit, buxhetin dhe uljen e shpenzimeve qeveritare.